Okresná prokuratúra Nitra 
Damborského 1, 949 99 Nitra 1 	

Sp. zn. : 3 Pv 462/13/4403	Nitra, 3.3.2014
EEČ : 2-32-91-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b, písmeno c Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec XXXXX, nar. XXXXX, bytom u matky XXXXX v XXXXX, hoci má k tejto vyživovaciu povinnosť priamo zo Zákona o rodine a rozsudkom Okresného súdu v XXXXX sp. zn. XXXXX zo dňa 16.08.2005, právoplatným dňa 31.10.2005, bol zaviazaný platiť na ňu výživné 1.500,- Sk (49,79,- Eur) do rúk matky do 20-teho dňa každého mesiaca dopredu, od 14.09.2012 si túto povinnosť neplnil a tak do 06.06.2013, kedy vo výkone trestu odňatia slobody odoslal tlačivo na zrážanie výživného, dlhoval na výživnom sumu vo výške 433,16,- Eur a uvedeného konania sa dopustil napriek tomu, že trestným rozkazom Okresného súdu v XXXXX sp. zn. 2XXXXX zo dňa 10.03.2011, právoplatným dňa 31.03.2011, bol uznaný vinným z prečinu zanedbania povinnej výživy podľa § 207 odsek 1, odsek 3 písmeno b) Trestného zákona a bol mu uložený trest odňatia slobody vo výmere 12 mesiacov s podmienečným odkladom na skúšobnú dobu v trvaní 18 mesiacov a následne rozsudkom Okresného súdu v XXXXX sp. zn. XXXXX zo dňa 13.09.2012, právoplatným dňa 18.10.2012, bol uznaný vinným z prečinu zanedbania povinnej výživy podľa § 207 odsek 1, odsek 3 písmeno c) Trestného zákona a bol mu uložený trest odňatia slobody v trvaní 15 mesiacov so zaradením do ústavu na výkon trestu odňatia slobody s minimálnym stupňom stráženia,      

lebo zanikla trestnosť činu.

Odôvodnenie:
Vyšetrovateľ Okresného riaditeľstva PZ Odbor kriminálnej polície XXXXX uznesením sp. zn. XXXXX zo dňa 16.07.2013 podľa § 199 odsek 1 Trestného poriadku začal trestné stíhanie a následne uznesením rovnakej sp. zn. zo dňa 30.12.2013  podľa § 206 odsek 1 Trestného poriadku vzniesol obvinenie  XXXXX za prečin zanedbania povinnej výživy podľa § 207 odsek 1, odsek 3 písmeno b), písmeno c) Trestného zákona na skutkovom základe opísanom vo výroku tohto uznesenia a po vykonanom vyšetrovaní predložil vyšetrovací spis prokurátorovi spolu s návrhom na zastavenie trestného stíhania.
Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Podľa § 86 písmeno a) Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Preskúmaním vyšetrovacieho spisu som zistila, že obvinený XXXXX neprispieval na výživu svojej dcéry XXXXX XXXXX od 14.09.2012 a ku dňu 06.06.2013 dlhoval na jej výživnom sumu vo výške 433,16,- Eur.
Z vyšetrovacieho spisu - správy ÚVV a ÚVTOS v Bratislave ďalej vyplýva, že obvinený XXXXX dňa 24.01.2013 nastúpil do výkonu trestu odňatia slobody, kde nahlásil vyživovaciu povinnosť a dňa 06.06.2013 odposlal tlačivo na zrážanie výživného na adresu žiadateľky XXXXX. 
Svedkyňa - poškodená XXXXX č.l. 29-40 sp. uviedla, že dňa 12.02.2014 bolo na účet dcéry pripísaných 675,57,- Eur, z väzenia obvinený na účet dcéry zaslal 121,07,- Eur a tak ku dňu 13.02.2014 dlhuje na výživnom sumu 49,79,- Eur.
Na č.l. 85 sa nachádza úradný záznam vyšetrovateľa PZ, podľa ktorého svedkyňa XXXXX potvrdila, že dňa 18.02.2014 bolo na účet jej dcéry pripísaných 50,- Eur a tým obvinený nemá voči nej žiadny dlh na výživnom. 
 Z jej výpovedí nevyplýva, že by neplnenie vyživovacej povinnosti obvineným malo trvalo nepriaznivé následky.
Na č.l. 62-64 sa nachádza rozúčtovanie pracovnej odmeny ÚVV a ÚVTOS Bratislava, podľa ktorého bola suma 121,07,- Eur zaslaná XXXXX ako výživné, na č.l. 79 sa nachádza poštový poukaz podacie č. 123 podaný na pošte v XXXXX zo dňa 10.02.2014, ktorým XXXXX poslal XXXXX sumu 675,57,- Eur a na č.l. 82 sa nachádza poštový poukaz podacie č. 131 podaný na pošte v XXXXX zo dňa 14.02.2014, ktorým XXXXX poslal XXXXX sumu 50,- Eur (spolu 846,64,- Eur).   
Vzhľadom na to, že trestný čin nemal trvalo nepriaznivé následky a obvinený XXXXX vyživovaciu povinnosť za obdobie od 14.09.2012 do 06.06.2013 dodatočne splnil v plnej výške, pričom vyživovaciu povinnosť má v celom rozsahu splnenú do 31.01.2014, rozhodla som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Erika Kučerová
prokurátorka